钦定古今图书集成/明伦汇编/官常典/第092卷 > 成王世准
## 钦定古今图书集成/明伦汇编/官常典/第092卷 > 成王世准

按《宋史燕王传》：“先是，熙宁中，诏封楚康惠王之孙从
式为安定郡王，奉太祖祀。及从式薨，乃以懿王德昭
曾孙世准袭封安定郡王。世准，从蔼第二子也。为人
内恕外严，无绮罗金玉之好，凡天子郊庙必从祀。由
金州观察使拜保静军节度使，薨年六十八，赠开府
仪同三司，追封成王，世开袭封。”

===信献敏王世开===按《宋史燕王传》：“燕懿王德昭第五子清源郡公惟和，
惟和第二子襄阳侯从诲。从诲子世开袭世准封为
安定郡王。七八岁日诵万言。既长，学问该洽，事后母
孝，抚孤侄如己子。宫官吴申为御史，荐其学行，命试
学士院，累召不赴。神宗褒异之，召对便殿，论事甚众。
时宫僚有缺，不即请而以他官摄故，私谒公行。宗女”
当嫁，皆富家大姓，以货取，不复事铨择，世开悉言之，
帝嘉纳，欲以为宗正，固辞，乃进一官，以其所列著为
令。官至奉国军留后。薨，赠开府仪同三司，追封信王，
谥献敏。世雄嗣。